Source: http://www.demagog.sk/politici/6/bela-bugar/?oblast=21
Timestamp: 2018-02-24 05:45:09+00:00
Document Index: 4316137

Matched Legal Cases: ['§ 9', 'Čl. 2', 'čl. 72', 'čl. 101', 'čl. 108', 'súd ', 'súd ', '§ 13']

„…príplatky za prácu v noci, sviatok a tak ďalej (…) tam už je pozmeňujúci návrh, že áno, aj na štátnu správu, a samozrejme aj na verejnú prácu, to bude mať vplyv, to znamená, že keď aj týmto, tak aj iným lebo to bude povinné.“
10. novembra 2017 bol doručený do NR SR návrh (.rtf) zmeny zákona č. 311/2001 Z. z. Zákonník práce. V dôvodovej správe (.rtf) sa uvádza, že novela je predložená kvôli úprave príplatkov za prácu v noci, sviatok a cez víkendy. Po prvom čítaní bola táto novela poslaná výborom na prerokovanie a ako gestorský výbor bol určený Výbor NR SR pre sociálne veci. Ten v spoločnej správe odporúča pozmeňujúce návrhy. Medzi inými, výbor navrhuje „zosúladiť minimálnu výšku niektorých mzdových zvýhodnení (príplatkov), ktoré patria štátnemu zamestnancovi za vykonávanie štátnej služby v noci, v sobotu a v nedeľu s navrhovanou úpravou v Zákonníku práce” (.rtf, s. 13). Táto novela navrhuje uplatniť tie isté zmeny v príplatkoch aj v štátnej správe, preto považujeme tento výrok za pravdivý.
„Protischránkový zákon, ktorý sme dávali do Národnej rady ale nebol schválený.“
Béla Bugár má na mysli novelu zákona o verejnom obstarávaní namierenú proti schránkovým firmám, ktorá nebola v máji 2015 schválená Národnou radou Slovenskej republiky. Zákon predložili poslanci Daniel Lipšic, Igor Matovič a Ľubomír Galko. Ešte predtým obdobný návrh predložili Miroslav Beblavý a Martin Fedor, avšak tento bol tiež zamietnutý. Smer-SD pripravil vlastný návrh, ktorý bol nakoniec schválený bez akceptovania výhrad opozície. Výrok hodnotíme ako pravdivý.
V politike, 10. januára 2016:
„…napríklad povinné kvóty, však to sme odmietli aj my, dokonca dvakrát sme aj my teda poslanci za Most-Híd hlasovali s celou opozíciou.“
Je pravdou, že v obidvoch prípadoch hlasovania o odmietnutí kvótneho systému hlasovali poslanci Most-Híd spolu s takmer celou opozíciou proti kvótam. Výrok hodnotíme ako pravdivý
Proti kvótam hlasovali najskôr poslanci opozície spolu so Smerom-SD 24. júna 2015. Zo 128 prítomných hlasovalo 125 za, zdržal sa jeden (Gibalová — KDH) a dvaja nehlasovali (Osuský, Miškov — nezaradení).
V druhom prípade išlo návrh uznesenia zo 17. septembra 2015, ktoré navrhol poslanec Blaha, podľa ktorého Vláda Slovenskej republiky trvá na vyhlásení z 24.6.2015 o odmietnutí povinných kvót. Zo strany Most-Híd hlasovalo za prijatie uznesenia všetkých 11/14 prítomných. Zo 119 prítomných poslancov hlasovalo za 117 a dvaja sa zdržali hlasovania (Dzurinda, Huba — nezaradení).
Dôležitý výrok O 5 minút 12, 23. novembra 2014:
„Pán premiér, pred rokom váš minister vnútra riešil zmenu zákona o obstarávaní. Pani poslankyňa Žitňanská, aj s pánom poslancom Beblavým navrhli, ako riešiť schránkové firmy. Vy ste to odmietli.“
Je pravdou, že poslanec Beblavý spolu s Luciou Žitňanskou v rámci pripomienkového konania podali pripomienku, ktorá mala riešiť schránkové firmy vo verejnom obstarávaní. Pripomienka nebola prijatá. Výrok hodnotíme ako pravdivý.
Béla Bugár hovorí o novele zákona o verejnom obstarávaní z januára 2013, ktorej sa Demagog.SK v tom čase viackrát venoval (SMER — vládne fakty. 23. apríla 2014, O5M12, 3. februára 2013).
V skrátenom pripomienkovom konaní (10 dní) podal viacero pripomienok Miroslav Beblavý spolu s Luciou Žitňanskou. Jedná z nich sa týkala aj schránkových firiem a opatreniu, ktoré malo vyradiť takéto firmy zo súťaže.
"K čl. I bod 31:
Návrh zákona považujem za neúčinný pri odhaľovaní vlastníckych pomerov tzv. schránkových firiem. V záujme zabezpečenia právnej istoty pri investovaní verejných prostriedkov – obstarávaní predmetu plnenia a snahe predchádzať legalizácii príjmov z trestnej činnosti, ktorej nebezpečenstvo vzniku nastáva pri obchodných vzťahoch so subjektmi s neznámou identitou, navrhujem zaviesť povinnosť obstarávateľa vykonať základnú identifikáciu uchádzača podľa zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov, a teda skúmať, kto je u daného subjektu konečným užívateľom výhod podľa § 9 písm. b) uvedeného zákona. Obstarávateľ bude zisťovať, kto je konečným užívateľom výhod na základe dokladov o vlastníckej štruktúre uchádzača, právach menovať alebo inak ustanoviť alebo odvolať členov jeho štatutárneho a kontrolného orgánu, a v prípade, že predloženie týchto dokladov nebude možné, čestným vyhlásením o konečnom užívateľovi výhod. Nepredloženie týchto dokladov musí mať za následok vylúčenie dodávateľa zo súťaže. Sankcionovaný by mal byť uchádzač aj v prípade, ak predloží nepravdivé vyhlásenie, a zároveň bude zaradený do zoznamu osôb na čiernej listine. Keďže je potrebné, aby stanovená povinnosť bola opodstatnená a primeraná hodnote predmetu zákazky a miere ohrozenia, navrhujem túto povinnosť vyžadovať len pri nadlimitných zákazkách, prípadne určiť iný vhodný limit. K pripomienke sa pripája aj poslankyňa Národnej rady Slovenskej republiky Lucia Žitňanská."
Táto primomienka nebola zaradená do novely zákona o verejnom obstarávaní, keďže sa v celá alebo podstatná časť pripomienky nenachádza v schválenej novele z 19. marca 2013.
O 5 minút 12, 23. novembra 2014:
„No kto prijal napríklad to, že vtom momente platí zmluva, keď bude zverejnená, bude na webovej stránke? To sme my prijali.“
Je pravdou, že počas vlády Ivety Radičovej bol prijatý zákon, ktorý ukladá povinnosť verejnoprávnym inštitúciám zverejňovať zmluvy, ktoré sa týkajú nakladania s verejnými prostriedkami. Zmluvy nadobudajú účinnosť až po ich zverejnení na internete. Bugár hovorí "vtom momente platí" a nie "v tom momente je účinná". V praxi nemusí vždy nastať situácia, keď zmluva je platná a účinná zároveň v tom istom okamihu. Vyhľadom na to, že sa Bugárom použitá platnosť nie vždy vylučuje s účinnosťou výrok hodnotíme ako pravdivý.
Aktuality.sk, 24. septembra 2014:
"V praxi sa častokrát pojem účinnosti zmluvy zamieňa s pojmom platnosť zmluvy. Zmluva je platná, keď spĺňa všetky podstatné náležitosti vymedzené príslušným právnym predpisom, napríklad označenie zmluvných strán, predmet zmluvy, podpísanie zmluvy. Účinnosť je skutočnosť, že zmluva začala spôsobovať právne účinky (následky), teda, že sa možno úspešne domáhať plnenia zo zmluvy. Napríklad v zmluve si zmluvné strany určia, že zmluva je účinná od určitého dňa, alebo že je účinná už podpisom zmluvy a pod. Čiže platnosť a účinnosť zmluvy nemusí nastať v tom istom okamihu."
Zákon bol schválený 9. decembra 2010 a účinnosť nadobudol 1. januára 2011.
"(1) Ak zákon ustanovuje povinné zverejnenie zmluvy,
zmluva je účinná dňom nasledujúcim po dni jej zverejnenia"
Za návrh hlasoval aj Bugár.
Dôležitý výrok V politike, 30. júna 2013:
„My sme navrhli 103 zákonov. Neprešli. Navrhli sme 300 neviem 40 alebo koľko pozmeňovacích návrhov, 30 prešlo.“
Výrok Bélu Bugára hodnotíme ako nepravdivý, keďže neuvádza správne údaje. Opozícia a jej poslanci navrhli spolu 136 zákonov (z nich 7 schválených) a 215 pozmeňovacích návrhov (z nich 24 schválených).
Na základe údajov NR SR podala súčasná opozícia spolu 133 návrhov zákonov (originálne návrhy zákonov) a ďalšie 3 návrhy spolu s poslancami vládnej strany, pričom iba 7 (4 čisto opozičné) z nich bolo schválených.
Ďalších 33 zákonov navrhnutých opozíciou sa nachádzalo v l. čítaní a 38 návrhov zákonov bolo stiahnutých z rokovania (napr. už pripravované návrhy zákonov výborom NR SR).
Opozícia spolu rovnako navrhla 215 pozmeňovacích a doplňujúcich návrhov, z ktorých bolo 22 schválených v celom rozsahu a 2 čiastočne.
Uvádzame i zoznam schválených opozičných návrhov zákonov:
Návrh poslanca NR SR Jozefa Kollára na vydanie zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov
Návrh poslancov NR SR Juraja Drobu a Martina Chrena na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov
Návrh poslancov NR SR Moniky Gibalovej, Pavla Hrušovského a Pavla Abrhana na vydanie zákona, ktorým sa mení a dopĺňa zákon č. 38/1993 Z. z. o organizácii Ústavného súdu SR o konaní pred ním a o postavení jeho sudcov v znení neskorších predpisov
Návrh poslancov NR SR Andreja Hrnčiara, Tibora Bastrnáka a Eleméra Jakaba na vydanie zákona, ktorým sa mení a dopĺňa zákon SNR č. 51/1988 Zb. o banskej činnosti, výbušninách a štátnej banskej správe v znení neskorších predpisov
Schválené návrhy zákonov opozičných poslancov a poslancov vládnej strany:
Návrh skupiny poslancov NR SR na vydanie zákona, ktorým sa mení zákon č. 301/2005 Z. z. Trestný poriadok v znení neskorších predpisov a o zmene a doplnení niektorých zákonov
Návrh skupiny poslancov NR SR na vydanie ústavného zákona, ktorým sa mení Ústavy SR č. 460/1992 Zb. v znení neskorších predpisov
Návrh poslancov NR SR Eriky Jurinovej, Evy Horváthovej, Jána Podmanického a Viery Šedivcovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov
V politike, 30. júna 2013:
„Samozrejme ja viem, že ak klesne deficit pod 3 %, v tom momente platí zákon, ktorý sme prijali my, že v tom momente DPH z 20 % sa musí vrátiť na 19 %.“
Podobný výrok sme overovali v minulosti už viackrát (O5M12, 5. mája 2012; O5M12, 13. februára 2011, V politike 3. februára 2013)
O 5 minút 12, 13. januára 2013:
„Ústava hovorí o tom, že Slovenská republika je parlamentnou demokraciou a hlava štátu a takisto ako vláda sú pod článkom výkonná moc.“
Z Ústavy Slovenskej republiky priamo vyplýva, že politickým zriadením SR je parlamentná demokracia.
Demokratický základ štátu je zdôraznený už v prvom oddieli prvého článku prvej hlavy ústavy, kde sa píše: "Slovenská republika je zvrchovaný, demokratický a právny štát."
Čl. 2. odsek 1 Ústavy SR ďalej hovorí: "Štátna moc pochádza od občanov, ktorí ju vykonávajú prostredníctvom svojich volených zástupcov alebo priamo." Keďže Národná rada Slovenskej republiky pozostávajúca z volených zástupcov občanov je v
Ústave SR čl. 72 označená za "jediný ústavodarný a zákonodarný orgán Slovenskej republiky", Slovenská republika je podľa Ústavy SR parlamentnou demokraciou.
Šiesta hlava Ústavy SR — "Výkonná moc" obsahuje články upravujúce pôsobenie prezidenta ako hlavy štátu (čl. 101 — 107) a vlády (čl. 108 — 123).
„Uznesenie z 24. októbra, kde Ústavný súd povedal, že prezident musí v primeranej lehote, musí buď vymenovať alebo nevymenovať.“
Sťažnosť vo veci vymenovania generálneho prokurátora podala na ÚS SR skupina poslancov NR SR v marci 2012. V tejto veci rozhodol ÚS SR 24. októbra 2012 s tým, že prezident SR má v primeranej lehote právo zvoleného kandidáta vymenovať alebo nevymenovať:
Béla Bugár teda pravdivo tvrdí, že Ústavný súd rozhodol, že prezident musí generálneho prokurátora buď vymenovať, alebo nevymenovať v primeranej lehote.
Dôležitý výrok O 5 minút 12, 13. januára 2013:
„Generálna prokuratúra alebo konkrétne generálny prokurátor môže povedzme zastaviť účinnosť zákona o platoch sestričiek, napríklad.“
Výrok hodnotíme ako zavádzajúci, pretože na jednej strane je pravda, že generálna prokuratúra podala návrh na pozastavenie účinnosti zákona o platoch zdravotných sestier, ale rozhodnutie vydal Ústavný súd.
Generálna prokuratúra nemá právomoc pozastaviť účinnosť zákona, môže v tomto prípade iba podávať návrhy na Ústavný súd, ktorý o týchto návrhoch rozhoduje. (Zákon č. 153/2001 Z. z. o prokuratúre, § 13)
1) Generálny prokurátor je oprávnený podať ústavnému súdu
b) návrh na začatie konania o výklad ústavných zákonov, ak je vec sporná,
c) sťažnosť na neústavnosť alebo nezákonnosť volieb do národnej rady alebo do orgánu územnej samosprávy, alebo proti výsledku volieb,
d) sťažnosť na neústavnosť alebo nezákonnosť voľby a odvolania prezidenta Slovenskej republiky,
e) sťažnosť proti výsledku referenda alebo ľudového hlasovania o odvolaní prezidenta Slovenskej republiky,
f) návrh na preskúmanie rozhodnutia o rozpustení alebo pozastavení činnosti politickej strany alebo politického hnutia.